**Olvasóink ajánlják**

**Jeff Kinney: Egy ropi naplója**

10 éves koromban kaptam ezt a könyvet ajándékba. Néhány nap alatt elolvastam, mert nagyon izgalmas, szellemes és vicces történet bontakozott ki benne.

Akkor még csak 3 része jelent meg. Ma már több mint 6 kötet található meg a boltok polcain. Ajánlom minden tininek és olyan szülőknek, akik örök fiatalok tudtak maradni. Kellemes kikapcsolódást nyújt. Olvasása közben nem érezni az idő múlását.

A főhős Greg furcsa helyzetekbe keveredik. A könyv nyelvezete lebilincselő, a grafikája fiatalos rajzokból épül fel.

Igazi mestermű**!**

**Dr. Masaru Emoto: A víz gyógyító ereje**

Ajánlom mindenkinek, aki beteg, akinek a szerettei betegek, aki nem érzi jól magát itt és most. Ajánlom annak, aki vissza akar térni az eredethez, az eredeti ember eredeti minőségéhez. Ajánlom annak, aki szereti önmagát és a bolygót, amin él és itt is szeretne még maradni egy ideig és főleg emberi életet szeretne élni.

Ennek a könyvnek több része is van, együtt érthető meg a víz üzenete. Annak a víznek, ami a testünket, az agyunkat, a vérünket működteti és uralja, annak a víznek, ami a bolygót uralja.

A többi rész: A víz titokzatos élete, A víz rejtett bölcsessége, A víz igaz hatalma, A víz üzenetei. A könyv és a benne rejlő tudás alapját a Toyoko Matsuzaki: Hado, a gyógyító erő c. könyvből lehet megérteni és persze a befelé figyelésből, a belső hangból.

Sajnos a könyvtár csak egy részt vásárolt meg a sorozatból, de ezt is mindenképpen érdemes elolvasni. Azért is, mert minden évben árvíz van és ez a legbetegebb ország Európában. A könyvek választ adnak arra, hogy miért van ez így.

Egyetlen könyv is megváltoztathatja az életünket. Ez egy ilyen könyv. Mint szakember is ajánlanám minden betegnek, és annak is, aki nem akar az lenni.

**Macskát minden könyvtárba!**

[**Dewey: A könyvtár macskája**](http://www.google.hu/url?sa=t&rct=j&q=&esrc=s&source=web&cd=4&cad=rja&uact=8&ved=0CE4QFjAD&url=http%3A%2F%2Fwww.18pedagogia.hu%2Fsites%2Fdefault%2Ffiles%2Fnode%2Fattachments%2Fa_konyvtar_macskaja.pdf&ei=yIFGU8B48_DKA7nCgYgO&usg=AFQjCNES0iLFpv3BvFe12UCSL9HCysFRdA&sig2=PzQBqXPRrKZgE9tC6SDm8g&bvm=bv.64507335,d.bGQ)

Talán túlzásnak tetszhet az ilyen általános érvényű felszólítás – maga a könyvtárigazgató-társszerző, Vicki Myron is kritikusan viszonyul a kérdéshez, kijelentvén kollégái előtt, hogy inkább önbizalomra van szükségük, mintsem a spenceri példa követésére – de az a könyvtáros, aki végigolvassa a könyvet, nem tud szabadulni a gondolattól, hogy ha Dewey-szerű macskával áldaná meg a sors munkahelyét a mindennapos gondok SWOT-analízis nélkül is egycsapásra megszűnnének.

Tehát, tegyünk félre minden ellenérvet, macskára van szükség. Pont olyanra, mint amilyen az Iowa állambeli Spencer városka közkönyvtárába cseppent – szó szerint – a sors szeszélyéből, és megmagyarázhatatlan, szerencsés véletlenek egybeeséseként. Egy elválasztás utáni periódusban levő (alig nyolchetesre becsült korú), hidegtűrő MaineCoon-kölyök – bár Everly doktor csak „jó külsejű, közönséges macskának” véli –, akinek befogadásához hozzájárult a könyvtári bizottság és az általános orvosok is, és pártját fogta a rokonszenvező olvasóközönség, hogy gyökeres változások induljanak meg a könyvtár életében.

A vörös cirmos fiúcica szépséges volta és intelligenciája (felfedező, kutató, önmulattató és akrobata játékos cica) szinte kötelezően előírja számára, hogy a könyvtár (egyben a város és Iowa állam) reklámarca legyen (píármenedzser) a nyomtatott és az elektronikus sajtóban, a televízióban és a filmeken. Talán nem szokványos elnevezése is akaratlan píárfogás: Dewey lesz a neve – ő az az amerikai könyvtáros, aki a könyvtári decimális rendszert (magyarul egyetemes tizedes osztályozás, ETO) kidolgozta; a nagy érdeklődést kiváltó nyilvános névadási pályázat csak szentesíti ezt a nevet.

Dewey életrevalóságát mi sem bizonyítja jobban, mint az, hogy tiszteletre méltó kort ért meg, amely emberi években számítva aggkornak számít, olyan macskaszeretetre méltó emberi közösségben, amely különböző nemű és korú emberek mindennapos (hang, mozgás, szag, test) ingeregyüttesét jelentette számára egy nagy alapterületű könyvtári labirintusban. Korai életszakaszának traumáit – ivartalanítás, kiszökés a könyvtárból – szerencsésen átvészelte, azonban emésztőrendszerének problémái korának előrehaladtával egyre súlyosbodtak.

Egyrészt a megjelenésében vonzó Dewey tökéletesen megfelel az emberi könyvtár várakozásainak, azt teljesíti magától értetődő természetességgel, amit bármely más közönséges macska is megad gazdájának, azzal a különbséggel, hogy itt megszámlálhatatlanul sokan tartanak igényt rá. Vigaszt nyújt, alkalmazkodik hangulataikhoz, feszültséget old jelenlétével, gyengéd és ragaszkodó, feltétel nélkül kifejezi szeretetét – egyetlen kivételként különösen rajong Vicki lánya, Jodi iránt –, az értekezleteken és a meseórákon a könyvtár rendkívüli és meghatalmazott terapeuta nagykövete.

Másrészt kétségeink ne legyenek, Dewey mégiscsak macska és bármennyire is az emberek vannak figyelmének középpontjában, számára is létszükséglet, hogy figyeljenek rá, foglalkozzanak vele, hiszen olyan hihetetlennek tűnő személyes képességekkel rendelkezik, amelyek különlegességét bizonyítják. A gumigyűrű-mánia nem más, mint incselkedő játék Vickivel, természetes vadászösztönének gátlástalan kiélése rendkívüli szaglási adottságai latba vetésével; az Edmund Hillary-korszak se rendhagyóság egy macska életében, csak annyiban, hogy Dewey kivételes egyensúlyérzékét teszteli, hol másutt, a mennyezeti fénycsöveken tett merész felfedezőútjain; a denevér felfedése a könyvtári légtérben és ürülékének illatjellel való megjelölése pedig azt bizonyítja, hogy a macskák szokásállatok és könyörtelenül észrevesznek minden változást területükön és erről gazdájukat is haladék nélkül értesítik.

Dewey egyéves születésnapjára elkészült használati utasítása a könyvtárlátogatók számára, ebből kiderül, hogy az előrecsomagolt tejes ételeket, a macskamentás játékszereket, a bújócskázást és a füle mögötti cirógatást szereti, nincs oda az állatorvosáért, nem kedveli a gyógyszereket és nehezen tűri a külső zajokat. Kíváncsian érdeklődik a könyvtári technikai berendezések iránt, leszámítva a riasztó porszívót. Kedvenc búvóhelyét a westernek között, az egyik legalsó polcon találja meg, és az ajándékba kapott piros fonalgombolyag lesz elmaradhatatlan játszópajtása.

Napirendjéhez, melynek legtitokzatosabb része az utolsó műszak távozása és Vicki reggeli érkezése közötti időszak, égen-földön ragaszkodik, amit egy olyan rendszerető könyvtárban, mint a spenceri nem is nehéz megtenni.

Az északnyugat-iowai városka közkönyvtárát a XIX. század nyolcvanas éveiben alapították. Jelentős mérföldkő volt a könyvtár életében, hogy Andrew Carnegie, aki korának leggazdagabb embere volt, jelentős összegű adományban részesítette a városkát, ami nagy szó, hiszen egyetlen városnak sem adott pénzt, amíg nem nyert tőlük biztosítékot az intézmény fenntartására. Ez a Carnegie-könyvtár – egy magánpénzből menedzselt közösségi küldetést vállaló nonprofit intézmény – nem egészen száz évig szolgálta a város közönségét. 1971-ben, az időközben megyei székhellyé előlépő, terjeszkedő városka lebontotta és helyére nagyobb és korszerűbb, ma is működő, könyvtárat emelt.

Ennek a könyvtárnak lett a vezetője Vicki Myron, aki társszerzőként megírta Dewey történetét. Különleges kapcsolatuk nem volt mindennapi, hiszen Dewey, bár a könyvtárhoz, a közösséghez tartozott, de mégiscsak Vicki macskája volt. Magától értetődött, hogy Dewey hozzá fordult szeretetért, tőle várt vigasztalást. Kettejük közös választása volt, hogy megosztják életüket mindörökre.

Látogass el, Olvasó, hatvan év múlva az iowai Spencerbe és az öregek majd elmesélik Neked: *Volt egy macskánk. A könyvtárban élt. Hogy is hívták? Igen, persze, Dewey-nak. Sose felejtem el Dewey-t.*

**Steven Saylor: A holtak méltósága**

Még nem olvastam. Akkor miért ezt ajánlom?

Az ezt megelőző 13 Roma Sub Rosa köteteit, s a két nagyívű Róma és Birodalom köteteit végig olvastam, álmélkodtam. Saylor ezekben tanúbizonyságot tesz történelmi ismereteiről, tényfeltárói és szórakoztató írói tudásáról. A Roma Sub Rosa sorozatban Gordianus alakjában megteremti a római kor Poirot nyomozóját. A műveket, mely a Nyomozó életét követve gyermekkorától kezdve, s gyermekei történetén át bemutatja a Ceasar, Pompeius és Kleopátra korabeli Róma és a Római Birodalom mindennapjait.

Ajánlanám:

A diákoknak – akik szeretik a történelmi kalandregényeket.

A felnőtt férfiaknak – akik szeretik a krimit, a történelmet, a csatákat.

Az örökifjú hölgyeknek – akik szeretik a romantikát s az intrikát.

A nyaralóknak – könnyű nyári estékre.

Télen a kandalló előtt – az elgondolkodóknak.

Nem hagytam ki senkit?

Szóval, ezért ajánlom a krimi műfajának egyik legeredetibb művelőjének e könyvét, A holtak méltóságát, amely ezúttal a texasi Austinba, méghozzá 1885-be visz el bennünket! S azért is ideje megismerkednie a korábbi művekkel, Gordianussal, mert ha igaz, s miért ne lenne az, ez éven jön a következő!

Jó olvasást, jó kalandozást!

**Verne: 80 nap alatt a Föld körül**

Szerintem ez egy nagyon jó könyv. Izgalmas, tele van kalandokkal. Megismerhetjük egy 1800-as évekbeli arisztokrata életét, mely jobbnál-jobb kalandokat foglal magába. PhileasFogg (arisztokrata) fogadásból vállalkozik arra, hogy 80 nap alatt körül utazza a Földet. Sebtében távozott, és mivel aznap rabolták ki a Nemzeti Bankot, a gyanú egyből ráterelődik. Magándetektívet küldenek utána. Ezt követően számos tényező nehezítette ő és inasa, Passeportout útját. Ezek ellenére visszaérkeznek Londonba, de számításaik szerint egy nappal később, de mint kiderült, elszámolták magukat. Ez és még sokkal több kaland vár rád, ha elolvasod ezt a Verne-regényt.

**Daniel Defoe: Robinson Crusoe**

Ezt a könyvet minden olyan embernek ajánlanám, aki a kalandos történeteket kedveli. Viszont azoknak is ajánlom akik szeretik, ha csak a végén derül ki, hogy mi lesz a főhőssel. A története egyszerű, de izgalmas. Sokáig nem tudni, hogy mi lesz Crusoe sorsa. Sok fordulat van benne.

A mű második felében Crusoe megment egy bennszülöttet, akit elnevez Pénteknek. Péntek hálás neki, hogy megmentette és vele marad. Majd a történet végen jön egy hajó és elviszi őket a szigetről. Szerintem egy jó és nagyon izgalmas könyv. Ezért ajánlom tulajdonképpen mindenkinek, aki szereti a jó sztorijú történeteket.

**Tolkien: A Gyűrűk Ura**

A Gyűrűk Ura című regényt sok mindenkinek ajánlom, mert nagyon izgalmas, és különös olvasmány. A történet egy gyűrűről szól, aminek mágikus ereje van. Ezt egy gonosz (Szauron) készítette, aki egy csatában elvesztette a gyűrűt (mert levágták a kezéről). Ezt próbálja visszaszerezni, de ha megteszi, és nála lesz a kincs, a világnak vége lesz. Egy csapat kel útra a gyűrűvel, hogy a világon az egyetlen helyre elmenjen, ahol az értékes tárgy megsemmisíthető.

**Becca Fitzpatrick: Csitt, csitt sorozat**

Ezt a sorozatot a Vörös pöttyös könyvek közé sorolták. A Vörös pöttyös könyvek a 14-15 éves korosztály számára ajánlott műveket takarják. A világon mindenfelé olvassák, ami érthető is, mivel nagy fordulatok és megdöbbentő események keresztezik egymást a műben. Csordultig van izgalmakkal. Olyan könyv, amit nem tudok letenni. Én például két nap alatt kiolvastam egy-egy részét. Eddig csak az első két könyvet,a Csitt,csitt...-et és a Crescendo-t végeztem ki, de a másik kettőt is kinéztem magamnak a boltban. Bár nem szeretem annyira a „mesebeli” könyveket, ez magával ragadott. Az írónő kitűnő munkája, hogy miközben olvasod, te is úgy érzed, hogy jelen vagy a helyszínen. Összességében ez egy izgalmakkal teli, fordulatos, érzelmes és magával ragadó könyv. Nagyon tudom ajánlani a korombeli lányoknak és biztos, hogy mindenki szeretni fogja (vagy már szereti)! Ebben azért vagyok biztos, mert már nagyon sok embernek ajánlottam, és csak pozitív visszajelzést kaptam.

**Gárdonyi Géza**: **Egri csillagok**

Szerintem az Egri csillagok egy nagyszerű könyv. Nem a mai korban játszódik és ezért lesz élvezetes. Megismerhetjük az akkori szokásokat, az akkori Magyarországot. Betekintést nyerhetünk a törökök kultúrájába, harci szokásaiba. Egy aranyos szerelmi történet is kibontakozik. Bornemissza Gergely (a főszereplő) a kedvenc szereplőm. Az ő viselkedése példaértékű, mert harcol a hazáért, a szereleméért. Én a 13-14 éveseknek ajánlom, akik szeretik a harcot. Fordulatos, cselekményekkel átszőtt regény. Régies nyelvezete miatt néhol nehezebben érthető, de ez nem ront az élvezeti értékén. Remélem, másnak is annyira fog tetszeni, mint nekem.

[**Veronica Roth**](http://moly.hu/alkotok/veronica-roth)**: A beavatott**

EGYETLEN DÖNTÉS alapján megtudhatod, kik az igazi barátaid

EGYETLEN DÖNTÉS meghatározhatja az értékrendedet

EGYETLEN DÖNTÉS örökre megmutathatja, kihez és mihez vagy hűséges

EGYETLEN DÖNTÉS, AMELYTŐL MEGVÁLTOZOL.

Egy jövőbeli világban az embereket csoportokra osztják a személyiségük legfőbb jellemzője alapján. Tris Prior sejti, hogy ő Elfajzott, vagyis egyik csoportba sem illik bele. Amikor megtudja, hogy összeesküvés szövődik az Elfajzottak elpusztítására, ki kell derítenie, miért annyira veszélyesek az Elfajzottak, mielőtt túl késő lesz…

10-14 éves kor között ajánlanám, oka, hogy sok mindent megtudhatunk az embertársainkról EGYETLEN DÖNTÉS alapján.

**Sir Arthur Conan Doyle: A sátán kutyája**

A könyvet azoknak ajánlom, akik szeretik az izgalmas, de egyben rémisztő regényeket.

Kicsiknek nem ajánlatos, mert túl félelmetes lehet nekik. A regény főszereplői a Baskerville család tagjai, és az ő ügyükben nyomoz Sherlock Holmes és barátja, Wattson egy titokzatos ’gyilkosságban’. A mű számos fordulatot tartalmaz, nem lesz unalmas annak sem, aki nem nagyon szereti a könyvolvasást, mert néha unalmas. A cím egy nagy kutyára utal, aki elkövette a gyilkosságot. A mű során több leírást is találhatunk róla. Sherlock Holmes ismét, mint minden művében, felgöngyölíti az ügyet észjárása segítségével. Persze Holmes sem marad ki ebből az egészből.

Én, szerény véleményem szerint, habár nem túl gyakran szoktam könyvet olvasni, ez a könyv még annak is felkelti a figyelmét, aki nem szeret olvasni.

**Nógrádi Gábor: Petepite**

Koromnál fogva még nem olyan sok könyvet olvastam, de nagyon szeretem Nógrádi Gábor könyveit. Legalább ötöt elolvastam már ettől az írótól. A kedvencem a Petepite című. Ebben egy reggel arra ébred apa és fia, hogy testet cseréltek. A gyereknek kell dolgoznia és az apának helytállni az iskolában. Saját bőrükön tapasztalják meg, hogy nem is olyan könnyű a másik helyében lenni, pedig mindig azt hitték és azt hangoztatták a másiknak, hogy „neki könnyebb”. Nagyon tanulságos napokat élnek meg, és a sikeres „visszacserélődés” után soha többé nem gondolják azt, hogy a másik helyében jobb lenne.

**Ullysess Moore művei**

Ullysess Moore regényeit minden 20 év alattinak ajánlom. Élvezetdús és gyorsan követik egymást az események. Ez a könyvsorozat 12 -13 kötetből áll eddig, de egyre csak bővül. A történet egy Cornwalli kis eldugott faluban, Kilmore,Coveban játszódik. Főszereplője 3 kalandvágyó fiatal, akik mindenáron valamilyen kalandban akarnak részt venni. Ott, abban a faluban találnak először egy, majd több időkaput is, amik segítségével át lehet mászkálni régebbi időkbe, elveszett világokba, esetleg más bolygókra, vagy az alvilágba. Mindenegyes könyv elmesél egy ilyen időkapus kalandot. Ezek a kalandok nagyon változatosak, nem is gondolnánk, milyen helyekre kalauzol el minket ez a könyvsorozat. De persze – visszatérve a 3 főszereplőre – ellenségeik is akadnak, például a falu huligánjai, vagy az alvilág szörnyszülöttei stb... A három főszereplő: Julia Covernant, James Covernant – ők testvérek – és Rick Banner Julia udvarlója. És mivel az udvarlója, ezért néha-néha egy kis szerelmes betétet is lopott bele az író. Ez a regénysorozat egy nagyon-nagyon élvezetes regény, ajánlom, hogy olvassátok el.

**Jamie McGuire: Gyönyörű sorscsapás**

Kortárs írótól származó könyv. Az új Abby tökéletes. Nem iszik, kerüli a káromkodást, a pólói kifogástalan rendben sorakoznak a szekrényében – azt hiszi, elegendő távolság választja el a múltjában rejlő sötétségtől. De amikor megérkezik a legjobb barátjával, Americával a főiskolára, az új élet felé vezető útja gyorsan megváltozik. Travis vézna testét tetoválások borítják, tipikus laza srác, azt testesíti meg, amire Abbynek szüksége van, és amit szeretne elkerülni. Abby távolságtartása felkelti a kíváncsiságát és cselhez folyamodik egy egyszerű fogadás segítségével: ha ő veszít, önmegtartóztató marad egy hónapig, ha Abby marad alul a játszmában, Travisnél fog lakni ugyanennyi ideig. Travis nem is sejti, hogy a párjával hozta össze a sors, akármelyikük is nyer. Szerelem és játék keveredik a népszerű írónő, Jamie McGuire regényében, amely a fiatal olvasók körében nagy népszerűségre tett szert. Második része a Veszedelmes sorscsapás, ami ugyanazt a történetet meséli el, csak más szemszögből.

**Nógrádi Gábor: Segítség, Ember!**

Nógrádi Gábor könyvét bárkinek merem ajánlani. Nekem speciel a belső szerkezete tetszik nagyon: A 45 rész tartalmilag nem kacsolódik egymáshoz, mint más regényekben, csak témáját tekintve. Több különálló novellaként kell rájuk tekinteni. Mindben azt mondják el a különböző élőlények, hogy az ember milyen rosszul tartja őket / viselkedik velük. A legtöbb részben az állat kiszól a műből egy gyerekhez (pl. Dezsőke, Tónika). Mindben a negatív főhős az ember. Néha egy-egy állat tart monológot, de nem mind. Pár részben különböző módon fogalmazzák meg a segítségkérést, pl. Sün Dini levelet ír a rendőrségnek és az ENSZ Állati Jogok Bizottságának (ha van olyan) és az Országos Sünvédelmi Hivatalnak (ha van olyan) és minden állatvédő embernek (ha van olyan). Szerintem nagyon jó könyv, már vagy 3-szor elolvastam.

**Jonathan Swift: Gulliver utazásai**

Jonathan Swift Gulliver utazásai című könyvét ajánlom mindazoknak az olvasóknak, akik szeretik az érdekes, izgalmas történeteket. A híres szerző utazási regénye egy családapáról szól, aki körbeutazza a világot, hogy többet tudhasson meg kultúrákról, emberekről. Később érdekes világokba csöppen. Gulliver négy nagy utazást tesz. Először a törpék országába, Lilliputba, aztán az óriások hazájába, Brobdingnagba jut el. Eközben megismerjük az embert kicsinynek és nagynak. A következő utazás több országba is elvisz: Laputába, Glubbdubdribe. A Mágusok szigetén a történelem holt nagyjai lepleződnek le. Végül a halhatatlanság kétes áldásaival ismerkedhetünk meg a struldbrugok sorsán keresztül. Az utolsó utazás a bölcs lovak, a Nyihahák országába visz. Epés leszámolás magával az emberrel, amelyet az undorító, ocsmány jehuk személyesítenek meg. Minden korosztálynak tudom ajánlani, kicsiknek, nagyoknak egyaránt. Izgalmas kalandokban lesz részük a regény olvasása közben.

**Agatha Christie: Tíz kicsi néger**

A Tíz kicsi néger Agatha Christie nemcsak leghíresebb, hanem legjobb könyve is. Nem véletlenül hívták Agatha-t a krimi királynőjének, a csavar a könyv végén zseniális, de kezdjük az elején. Ugyanúgy kezdődik, mint a legtöbb Agatha-könyv; sok ember egy helyre megy, ahol később valamelyiküket (vagy mindegyiküket) megölik. Viszont ezektől eltérően itt nem egy ember deríti fel a bűnügyet, hanem tíz, aztán egyre kevesebben próbálják kideríteni melyikük a gyilkos. A helyszín jelen esetben a Néger-sziget, ahova tíz embert hívtak meg, de egy se jutott ki onnan élve. A gyilkosságokat a Tíz kicsi néger című vers alapján követik el; az emberek hasonlóan halnak meg, mint a versben szereplő négerek. Minden haláleset után eltűnik egy porcelán figura az ebédlőből, még kísértetiesebbé téve a történetet. Mindenesetre nagyon ajánlom a könyvet, bár nem hiszem, hogy rájönnél a gyilkos személyére, hisz a könyvben az eseten dolgozó nyomozók se jöttek rá maguktól.

**Jeff Kinney: Egy ropi naplója**

Jeff Kinney írótól ajánlanék egy könyvet.

A sorozat címe: Egy ropi naplója. Nagyon érdekes, vicces történeteket olvashattok benne. Könnyen érthető és olvasható, mert rengeteg rajzzal van illusztrálva, és nagy betűkkel van írva. Szó szerint olyan, mintha egy gyerek naplóját olvasnád... a hét napjaira lebontva. Bepillantást nyerhettek a főhős életébe, otthonába, iskolájába és minden olyan helyre, ahol a mű játszódik.

Nem bánjátok meg, ha elolvassátok!

**Gárdonyi Géza: Egri csillagok**

Szívesen ajánlom minden 5. osztályos gyereknek ezt a kötelező olvasmányt. Mielőtt belekezdtem a regény olvasásába, ijesztőnek tűnk. Arra gondoltam, talán unalmas lesz a cselekménye. Aztán a történetben egyre jobban előrehaladva szinte maguktól fogytak az oldalak. Érdekes volt belegondolni a szereplők helyzetébe, elképzelni egy vár ostromát a szobában ülve. Bár személyesen még nem voltam az egri várban, de mindenképpen szeretném a saját szememmel is látni azokat a helyeket, amelyekről a regényben olvastam.

A regény történelmi eseményekhez kötődik, Buda elfoglalása és a török 1552. évi hadjáratának kiemelkedő fontosságú eseménye, az egri vár ostroma szolgál fő témájául. A mű lapjain kibontakozik a három részre szakadt Magyarország állapota: a mohácsi csata után a törökök 1541-ben elfoglalják Budát, az ország középső része török fennhatóság alatt áll. A törökök hatalmuk megerősítését és területük kiterjesztését megcélozva 1552 nyarán újabb hadjáratot indítanak a még el nem foglalt magyar területek ellen. A vár bevételét követően a 80 000 főnyi óriási haderő Eger vára alá vonul, mely Dobó István kapitány vezetésével, maroknyi csapattal küzd meg az egyesült török sereg ellen. A szeptember 11-től többször megrohamozott, ostrom alá vett védősereg keményen helytáll a támadásoknak, így a törökök súlyos emberveszteségeket szenvednek. Az egyre hidegebb, támadók számára barátságtalanabb időjárás, a járványok és a heves ellenállás egyaránt hozzájárulnak a magyar sikerekhez, s végül a törökök október 17–18-án (38 ostromnap után) – feladva a további hadakozást – visszavonulnak és eltűnnek a vár alól.

Az egri diadalnak óriási fontosságot tulajdonított a korabeli Európa, a XVI. században ez volt az első alkalom, hogy sikeresen megvédtek egy magyar végvárat a védők, mely kiemelkedő stratégiai fontosságú helyen állt, hiszen az egész Felvidék előretolt védőbástyája volt, s több falu is a védelme alá tartozott.

**Erich Kästner: Május 35**

Az általam választott könyvnek már a címén is elgondolkodunk. Ugyanis hogy lehet egy könyv címe egy nem létező dátum? Így aztán nem csoda, hogy furcsa dolgok történnek ezen a napon, hiszen egy nem létező időpont idején nem létező események fordulhatnak elő. Megtörténhet például, hogy egy kockacukrot evő, görkorcsolyázó ló felmegy a főszereplő, Konrád lakásába. Ebben a világban az Egyenlítő egy acélszalag, és az előszobában álló szekrényen át néhány óra alatt a Csendes-óceánhoz lehet jutni. Konrádnak fogalmazást kell írnia a Csendes-óceánról, ezért útnak indul oda nagybátyjával és a lóval. Útjukon érintik Eldorádót, eljutnak a fordított világba. Eközben minden normálissá válik a számukra. Egy fekete-fehér kockás kislány és az édesapja, a törzsfőnök varázsereje segítségével sikerül visszajutni a szekrénybe. Ám otthon senki se hisz nekik. Oda a Csendes-óceánhoz és vissza? Pár óra alatt? Ez lehetetlenség. Pedig bármi megtörténhet egy lóval, egy Konrád nevű kisfiúval, és a nagybácsijával…

**Mikszáth Kálmán: A néhai bárány**

Elolvasásra Mikszáth Kálmán A néhai bárány című művét ajánlom, amely viszonylagos rövidsége ellenére szórakoztató, elgondolkoztató és igen tanulságos olvasmány. A Bodok néven ismert faluban különös események sorozata történik. Nemcsak, hogy kiárad a Bágy patak, hanem az egyik módosabb család, Baló Mihály tulipános ládájának, Ágnes nevű lányának kelengyéjével együtt nyoma vész, Cukri névre hallgató bárányuk szintén eltűnik. A pletykák alapján Sósékat gyanúsítják az eltulajdonítással. Ezért Sósék üresen álló házát átkutatják, de semmit nem találnak benne. Baló Ágnes az elveszett dolgok keresése közben megbetegszik. Apja és Borcsa nevű húga – miközben érte mennek Bodokra – találkoznak Sós Pállal. A szép ködmönt viselő Sós a többi falubeli elöljáróval beszélget. A templom újjáépítéséről beszélőket Baló Borcsa zavarja meg. Borcsa visszakéri a Cukri bárányukat. Sós Pál esküjét meghiúsítja, hogy meglazul a ködmön, és annak leesése közben a belsején feltűnik a két barna folt, a Cukri bárány ismertető jele. Borcsa sírva borul a ködmönre.

**Becca Fitzpatrick: Csitt, csitt**

A könyv tulajdonképpen egy lányról szól, aki tanulásmániás, maximalista, könyvmoly stb. Egy alkalommal elültetik a barátnője mellől, és új ember, azaz srác megismerésére kényszerül. A srác próbál közeledni felé és kellően a tudtára adja a lánynak, hogy akar tőle valamit. A srácot Nora – a főhős – nem bírja elviselni, megijeszti túlzott közeledése, isteni mosolygása és földöntúli vonzereje. Ráadásul semmi sincs rendben a fiúval, ugyanis az aktája teljesen üres. Furcsa dolgok történnek körülötte, és mindent tud Noráról úgy, hogy még egyszer sem beszéltek. De nemcsak az angyalszerű srác forog Nora körül, egy szőkeség is be akarja hálózni, de vajon melyik lesz a befutó? Bukott angyalok egy megszegett eskü és a tiltott szerelem...

Ez egy igazi fantasy-könyv, amely tinédzsereknek íródott egy kis szerelemmel megfűszerezve.